**Vedtekter for skolefritidsordningen i Lillesand kommune**

Vedtatt med hjemmel i Opplæringslovens §13-7, i Bystyremøte 18.5.2022, gjeldende fra 1.8.2022.

**1. Eierforhold**

Skolefritidsordningene ved grunnskolene i Lillesand eies og drives av Lillesand kommune.

**2. Formål**

Skolefritidsordningen, heretter SFO, i Lillesand kommune er et tilbud ut over den obligatoriske skoledagen for barn i 1.-4. klasse, og for barn med særskilte behov fra 1.-7. klasse. Verdigrunnlag, innhold og arbeidsmåter i SFO er hjemlet i Rammeplan for skolefritidsordningen.

**3. Retningslinjer**

SFO-tilbudet er hjemlet i Opplæringslovens § 13-7 der det heter:

*«Kommunen skal ha eit tilbod om skolefritidsordning før og etter skoletid for 1.-4. årstrinn, og for barn med særskilte behov på 1.-7. årstrinn.*

*Skolefritidsordninga skal leggje til rette for leik, kultur- og fritidsaktivitetar med utgangspunkt i alder, funksjonsnivå og interesser hos barna. Skolefritidsordninga skal gi barna omsorg og tilsyn. Funksjonshemma barn skal givast gode utviklingsvilkår. Areala, både ute og inne, skal vere eigna for formålet.»*

*«Kommunen kan krevje utgiftene til skolefritidsordninga dekte gjennom eigenbetaling frå foreldra.»*

Forskrift til Opplæringsloven kap. 1B regulerer reduksjon i foreldrebetaling.

**4. Styring og ledelse av SFO**

4.1 Rektor har det overordnede administrative og pedagogiske ansvaret for SFO ved egen skole. SFO har en leder som har ansvar for daglig drift og rapporterer til rektor.

4.3 SFO-leder skal ved nytilsetting ha pedagogisk utdanning.

4.4 Skolens samarbeidsutvalg, Opplæringsloven § 11- 1 første ledd, er samarbeidsutvalg både for skolen og SFO. SFO-leder har møte- og talerett i samarbeidsutvalget i saker som angår SFO.

**5. Bemanning**

Veiledende bemanningsnorm er en voksen per 15 barn, i tillegg til grunnbemanning på en voksen. Behovet for bemanning vil være avhengig av hva slags aktiviteter som tilbys, alderssammensetningen, hvor mange barn som deltar, og antall barn med særlige behov. SFO skal ha en bemanning som sikrer et godt tilbud i samsvar med målsettingen med skolefritidsordningen.

**6. Opptaksmyndighet**

Opptak av barn til SFO foretas av SFO-leder ved den enkelte SFO. Opptaket skjer etter gjeldende opptakskriterier.

**7. Opptakskriterier**

- Barnet skal som hovedregel ha tilbud om SFO-plass ved den skolen barnet tilhører.

- Dersom det er flere søkere enn det SFO har plass til, ved den skolen barnet tilhører, gjøres opptaket etter følgende kriterier i prioritert rekkefølge:

1. Barn med særskilte behov dersom det foreligger en faglig vurdering fra skole, PPT eller barnevern.

2. Barn på 1. trinn

3. Barn av enslige foresatte som har arbeid utenfor hjemmet eller er under utdanning.

4. Barn med begge foresatte i arbeid utenfor hjemmet eller under utdanning.

**8. Klageadgang**

Forvaltningslovens bestemmelser om klagerett og klagefrist gjelder. I saker der det fattes enkeltvedtak, vil det til vanlig være kommunens klagenemd som er klageorgan.

**9. Opptak og opptaksperiode**

9.1 Opptak

Det foretas årlig opptak. Søknadsfristen kunngjøres via kommunens hjemmeside og via melding i skolens digitale meldebok til alle nye 1. klassinger. Søknader som kommer inn utenom søknadsfristen, blir behandlet fortløpende.

9.2 Søknad

Søknad om SFO-plass gjøres elektronisk i Visma Flyt skole, skolens fagsystem.

9.3 Opptaksperiode

Eleven beholder plassen til hen er ferdig med 4. kl, eller til oppsigelse.

**10. Oppsigelse av plass i SFO**

10.1 Oppsigelse

Oppsigelse av plassen gjøres i Visma Flyt Skole.

10.2 Oppsigelsestid

Oppsigelsestiden er 1 måned regnet fra den 1. i påfølgende måned etter oppsigelsen.

**11. Foreldrebetaling og plasstyper**

11.1 Satser

Det er bystyret som fastsetter betalingssats for opphold og kost i SFO. Satsene justeres i forbindelse med budsjettbehandlingen, gjeldende fra 1.jan hvert år.

11.2 Foreldrebetaling og kost

Det betales for 11 måneder i året. Betalingsfrist er den 20. i hver måned. For skoler som tilbyr mat i SFO, kommer dette i tillegg til oppholdsbetalingen.

11.3 Plasstyper

Det tilbys tre plasstyper i sfo:

- Inntil 10 timer per uke

- Inntil 15 timer per uke

- Over 15 timer per uke

11.4 Mislighold

Ved for sen henting av barn, kan kommunen ilegge ekstragebyr tilsvarende lønnsutgifter.

Ved for sen betaling ilegges purregebyr. Kravet sendes til inkasso etter 2. purring. Barnet kan miste plassen etter 2 skriftlige varsler.

11.5 Redusert foreldrebetaling

Ingen skal betale mer enn 6% av inntekten sin for en fulltidsplass på SFO. Enslige forsørgere og familier som har lav inntekt kan søke om redusert foreldrebetaling. Søknad legges inn i Visma Flyt Skole.

11.6 Gratis kjernetid

I statsbudsjettet for 2022 ble det vedtatt 12 timer gratis SFO for elever på 1. trinn. Nye forskrifter i tråd med den nye ordningen er nå på høring og skal etter planen fastsettes til sommeren. Ordningen skal gjelde fra skoleåret 2022/2023.

**12. Leke- og oppholdsareal**

SFO bruker egne lokaler ved de skolene som har det, ellers brukes skolens ordinære undervisningslokaler og utearealer. Den enkelte skole har ansvar for sambruksrutiner. Arealene skal være tilpasset den aktivitet som drives.

**13. Daglig oppholdstid og årlig åpningstid**

13.1. Daglig oppholdstid

Ytre ramme for oppholdstid er 07.30-16.30.

13.2. Årlig åpningstid

Årlig oppholdstid

SFO har åpent hele året med unntak av:

- fire ferieuker hver sommer

- 5 planleggingsdager i løpet av skoleåret

- 24.12. og 31.12.

- fra kl 12 onsdag før skjærtorsdag

- helligdager

**14. Annet**

Det er ikke tillatt å bortvise barn fra SFO. Ut over dette gjelder skolens ordensreglement også i SFO-tiden.

**15. Gyldighet**

Vedtektene gjelder fra vedtakstidspunkt.

Vedtektene revideres ved behov.

Endringer av ikke-prinsipiell art og tilpasninger til lovverk kan foretas av administrasjonen.